CELEX: 32016D0929(01)
Language: fi
Date: 2016-09-28 00:00:00
Title: Komission täytäntöönpanopäätös, annettu 28 päivänä syyskuuta 2016, työohjelman laatimisesta sellaisten tehoaineiden, joiden hyväksynnän voimassaolo päättyy vuonna 2019, 2020 tai 2021, hyväksynnän uusimista koskevien hakemusten arvioimiseksi Euroopan parlamentin ja neuvoston asetuksen (EY) N:o 1107/2009 mukaisesti

29.9.2016   
            
            
               FI
            
            
               Euroopan unionin virallinen lehti
            
            
               C 357/9
            
         KOMISSION TÄYTÄNTÖÖNPANOPÄÄTÖS,
   annettu 28 päivänä syyskuuta 2016,
   työohjelman laatimisesta sellaisten tehoaineiden, joiden hyväksynnän voimassaolo päättyy vuonna 2019, 2020 tai 2021, hyväksynnän uusimista koskevien hakemusten arvioimiseksi Euroopan parlamentin ja neuvoston asetuksen (EY) N:o 1107/2009 mukaisesti
   (2016/C 357/05)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 18 artiklan,
   sekä katsoo seuraavaa:
   
               (1)
            
            
               Useiden tehoaineiden, joita pidetään asetuksen (EY) N:o 1107/2009 nojalla hyväksyttyinä ja jotka luetellaan asetuksen (EU) N:o 540/2011 (2) liitteessä olevassa A osassa, hyväksynnän voimassaolo päättyy 1 päivän tammikuuta 2019 ja 31 päivän joulukuuta 2021 välisenä aikana. Komission täytäntöönpanoasetuksen (EU) N:o 686/2012 (3) liitteessä olevassa B osassa luetellaan kyseiset tehoaineet ja nimetään uusimismenettelyä varten kullekin tehoaineelle esittelevä jäsenvaltio ja rinnakkaisesittelijänä toimiva jäsenvaltio.
            
         
               (2)
            
            
               Kun otetaan huomioon aika ja resurssit, joita tarvitaan siihen, että jäsenvaltiot ja Euroopan elintarviketurvallisuusviranomainen saavat päätökseen näin monen tehoaineen hyväksynnän uusimista koskevien hakemusten arvioinnin, on tarpeen laatia samankaltaiset tehoaineet yhteen kokoava työohjelma ja vahvistaa sen painopisteet ihmisten ja eläinten terveyttä tai ympäristöä koskevien turvallisuusnäkökohtien perusteella, kuten asetuksen (EY) N:o 1107/2009 18 artiklassa säädetään.
            
         
               (3)
            
            
               Kuten asetuksen (EY) N:o 1107/2009 johdanto-osan 17 kappaleessa todetaan, olisi nimettävä vähäriskiset aineet ja helpotettava niitä sisältävien kasvinsuojeluaineiden saattamista markkinoille. Euroopan parlamentin ja neuvoston direktiivin 2009/128/EY (4) tavoitteiden mukaisesti olisi lisäksi edistettävä sellaisten kasvinsuojeluaineiden käyttöä, joiden haittavaikutukset ihmisten ja eläinten terveyteen ja ympäristöön ovat vähäisimmät. Ohjelmassa olisi sen vuoksi koottava yhteen vähäriskiset aineet ja painotettava niiden arviointia niiden hyväksynnän ripeäksi uusimiseksi.
            
         
               (4)
            
            
               Lisäksi olisi nimettävä ne aineet, joista niiden ominaisuuksien vuoksi oletetaan, etteivät ne täytä asetuksen (EY) N:o 1107/2009 liitteessä II olevassa 3.6.2–3.6.5 ja 3.7 kohdassa lueteltuja hyväksyntäperusteita. Ohjelmassa olisi koottava nämä aineet yhteen niiden arvioinnin priorisoimiseksi.
            
         
               (5)
            
            
               Kun otetaan huomioon hyväksyntien uusimista koskevia hakemuksia arvioivien viranomaisten käytettävissä olevat resurssit, ei voida sulkea pois sitä mahdollisuutta, että tällä päätöksellä tehtävä aineiden arvioinnin priorisointi voi johtaa siihen, että joidenkin tehoaineiden hyväksynnän voimassaolo voi päättyä ennen kuin niiden hyväksynnän uusimisesta on tehty päätös. Tällaisissa tapauksissa olisi näiden tehoaineiden hyväksynnän voimassaoloa jatkettava hyvissä ajoin asetuksen (EY) N:o 1107/2009 17 artiklan mukaisesti.
            
         
               (6)
            
            
               Asetuksen (EY) N:o 1107/2009 18 artiklassa paitsi säädetään samankaltaisten tehoaineiden kokoamisesta yhteen niiden arvioinnissa sovellettavien painopisteiden perusteella myös edellytetään, että työohjelma sisältää tietyt elementit. Asetuksen (EY) N:o 1107/2009 18 artiklan toisen kohdan a–e sekä f alakohta pannaan täytäntöön komission täytäntöönpanoasetuksilla (EU) N:o 844/2012 (5) ja (EU) N:o 686/2012,
            
         ON PÄÄTTÄNYT SEURAAVAA:
   Ainoa artikla
   Hyväksytään tämän päätöksen liitteessä esitetty työohjelma.
   
      Tehty Brysselissä 28 päivänä syyskuuta 2016.
      
         
            Komission puolesta
         
         Vytenis ANDRIUKAITIS
         
            Komission jäsen
         
      
   
   
      (1)  EUVL L 309, 24.11.2009, s. 1.
   
      (2)  EUVL L 153, 11.6.2011, s. 1.
   
      (3)  Komission täytäntöönpanoasetus (EU) N:o 686/2012, annettu 26 päivänä heinäkuuta 2012, tehoaineiden arvioinnin jakamisesta jäsenvaltioiden kesken uusimismenettelyä varten (EUVL L 200, 27.7.2012, s. 5).
   
      (4)  Euroopan parlamentin ja neuvoston direktiivi 2009/128/EY, annettu 21 päivänä lokakuuta 2009, yhteisön politiikan puitteista torjunta-aineiden kestävän käytön aikaansaamiseksi (EUVL L 309, 24.11.2009, s. 71).
   
      (5)  Komission täytäntöönpanoasetus (EU) N:o 844/2012, annettu 18 päivänä syyskuuta 2012, säännösten vahvistamisesta tehoaineiden uusimismenettelyn täytäntöönpanemiseksi kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti (EUVL L 252, 19.9.2012, s. 26).
   
      LIITE
      
                  1.
               
               
                  Työohjelma liittyy tehoaineisiin, joita pidetään asetuksen (EY) N:o 1107/2009 nojalla hyväksyttyinä ja jotka luetellaan täytäntöönpanoasetuksen (EU) N:o 686/2012 liitteessä olevassa B osassa.
               
            
                  2.
               
               
                  Asetuksen (EY) N:o 1107/2009 18 artiklan mukaisesti vahvistettavat painopisteet tehoaineiden hyväksyntien uusimista koskevien hakemusten arviointia ja samankaltaisten tehoaineiden yhteen kokoamista varten ovat seuraavat:
                  
                              1)
                           
                           
                              Painopisteenä on sellaisten tehoaineiden hyväksynnän uusimista koskevien hakemusten arviointi, joita ominaisuuksiensa vuoksi voitaisiin pitää mahdollisesti vähäriskisinä tehoaineina, jotta voidaan hyväksyä mahdollisimman monta vähäriskistä tehoainetta viipymättä tai mahdollisimman lyhyessä ajassa.
                           
                        
                              2)
                           
                           
                              Painopisteenä on sellaisten tehoaineiden hyväksynnän uusimista koskevien hakemusten arviointi, joista niiden ominaisuuksien vuoksi oletetaan, etteivät ne täytä asetuksen (EY) N:o 1107/2009 liitteessä II olevassa 3.6.2–3.6.5 ja 3.7 kohdassa lueteltuja hyväksyntäperusteita. Nämä arvioinnit on näin ollen tehtävä viipymättä tai mahdollisimman lyhyessä ajassa.
                           
                        
                              3)
                           
                           
                              Jos muiden kuin 1 ja 2 alakohdan soveltamisalaan kuuluvien tehoaineiden hyväksynnän voimassaolo todennäköisesti päättyy ennen kuin niiden hyväksynnän uusimisesta on tehty päätös, näiden tehoaineiden hyväksynnän voimassaoloa on jatkettava hyvissä ajoin asetuksen (EY) N:o 1107/2009 17 artiklan mukaisesti.